**PROPOZÍCIE**

**AMFO 2019**

**regionálnej postupovej súťaže a výstavy amatérskej fotografickej tvorby**

**AMFO 2019**

**Propozície regionálnej súťaže neprofesionálnej fotografickej tvorby – región Kysuce**

**Vyhlasovateľ**

Kysucké kultúrne stredisko v Čadci z poverenia Žilinského samosprávneho kraja

**Organizátor**

Kysucké kultúrne stredisko v Čadci

Žilinský samosprávny kraj

**Spoluorganizátor**

Dom kultúry v Čadci

**Termín konania výstavy**:  **1. 3. – 31. 3. 2019**

**Vernisáž výstavy : 1. 3. 2019 o 15.00 hod.**

**Miesto konania**: **Dom kultúry v Čadci**

**Uzávierka súťaže: 15. 2. 2019**

**Poslanie**

Hlavným poslaním súťažnej prehliadky AMFO 2019 je vytvoriť podmienky pre  zhodnotenie a konfrontáciu výsledkov súčasnej tvorby amatérskych fotografov v regióne Kysúc. Verejnou prezentáciou súťažných prác na výstavách motivovať záujem širokej verejnosti o fotografie rôzneho regionálneho pôvodu, tematického, žánrového zamerania a prispieť tak k rozvoju amatérskej fotografie na Kysuciach. Súťaž je určená deťom, mládeži a dospelým. Jej cieľom je nadobúdanie vedomostí, rozvíjanie zručností a umelecko-odborný rast jednotlivcov prostredníctvom poznávania, realizácie a prezentácie umeleckej tvorby v oblasti amatérskej fotografickej tvorby, vyhľadávať talentovaných tvorcov a vytvárať priestor na rozvoj umeleckej tvorivosti a technickej zdatnosti detí, mládeže a dospelých. Súťaž nie je tematicky zameraná, ani vymedzená.

**Štruktúra súťaže**

Celoslovenská súťaž je trojstupňová, organizuje sa na regionálnej, krajskej a celoštátnej úrovni.

**Kolá súťaže**

1. okresné/regionálne kolá (Čadca, 1. 3. – 31. 3. 2019, uzávierka: 15. 2. 2019)

2. krajské kolo (Žilina, 19. 6. – 19. 7. 2019, uzávierka: 3. 5. 2019)

3. celoštátne kolo (Nitra, 8. 11. – 25. 11. 2019)

**Súťažné kategórie**

**I. veková skupina: autori do 16 rokov**

a. kategória: čiernobiela fotografia

b. kategória: farebná fotografia

**II. veková skupina: autori od 16 do 21 rokov**

a. kategória: čiernobiela fotografia

b. kategória: farebná fotografia

**III. veková skupina: autori nad 21 rokov** (okrem poslucháčov a absolventov študijného odboru fotografia)

a. kategória: čiernobiela fotografia

b. kategória: farebná fotografia

**Kategórie hodnotené bez rozlíšenia veku**

c. kategória: multimediálna prezentácia

d. kategória: cykly a seriály

**Podmienky pre súťažiacich (zásady účasti)**

**Prihlasovanie**

1. Súťaže sa môže zúčastniť každý tvorca, fotoamatér – neprofesionálny fotograf, občan Slovenskej republiky.

2. Do súťaže sa autor prihlasuje podľa miesta svojho bydliska, pracoviska, alebo miesta, kde študuje. Nie je možné prihlásiť sa do základného kola súťaže v dvoch a viac regiónoch.

3. Do súťaže sa súťažiaci prihlasuje vyplnením elektronického formulára na stránke Národného osvetového centra: <http://www.nocka.sk/sutaze-a-prehliadky/amfo/>, v časti „Chcem sa prihlásiť“.

**Súťažné podmienky**

1. Súťažiaci sa prihlasuje do vekových skupín a kategórií **podľa veku**, ktorý dosiahol v roku vzniku fotografie. Fotografia **nesmie** byť staršia ako 3 roky.

2. Podmienkou účasti v súťaži je **predloženie autorskej fotografie alebo multimediálnej prezentácie** zodpovedajúcej základným kritériám tvorby a vnímania fotografie.

3. Do súťaže je možné zaslať len diela, ktoré sa nezúčastnili na žiadnom inom ročníku súťaže AMFO.

4. **Nie je možné** prihlásiť diela zobrazujúce násilie alebo iné javy a činy proti ľudskosti a humanizmu.

5. Autor prechádza všetkými kolami súťaže **s tými istými** fotografiami a multimediálnymi prezentáciami.

6. Limit pre jednotlivé fotografické diela je **maximálne 5 fotografií** v kategórii čiernobielej fotografie, **5 fotografií** v kategórii farebnej fotografie, **jeden súbor** v kategórii Cykly a seriály a **3 multimediálne prezentácie** od jedného autora.

7. Pre kategórie čiernobielych a farebných fotografií je určený formát **30 x 40 cm** (aj 30 x 45 cm) a jeho odvodeniny pri zachovaní rozmeru dlhšej strany, ako aj štvorcový rozmer **30 x 30 cm.**

8. Pre kategóriu multimediálnych prezentácií, ktoré majú jednotnú dejovú a výtvarnú líniu, je stanovený formát prehratia DVD – video. Prezentácia nesmie presiahnuť dĺžku **3 minúty**, na jej začiatku musí byť uvedený **titulok s názvom diela a menom autora**, na záver treba uviesť **titulok KONIEC**.

9. Limit pre kategóriu Cykly a seriály je min. 3 a max 5 fotografií obsahovo i formálne jednotných.

10. Každý autor je povinný **čitateľne označiť** svoje súťažné fotografie **na rube identifikačným štítkom** (príloha k propozíciám), ktorý obsahuje: meno, priezvisko, adresu, e-mail, vek, názov fotografie, rok vzniku, kategóriu, regionálne osvetové stredisko. Tieto údaje musí obsahovať aj obal nosiča multimediálnej prezentácie, samotný nosič musí byť označený menom autora a názvom prezentácie.

**Hodnotenie súťaže**

**Odborná hodnotiaca porota**

Súťažné fotografie vyhodnotí odborná porota zostavená z aktívnych odborníkov z radov fotografov, teoretikov, publicistov a pedagógov odborných škôl s adekvátnou viacročnou praxou, ktorú menuje riaditeľka Kysuckého kultúrneho strediska v Čadci. Člen odbornej poroty súťaže **nesmie byť v konflikte záujmov**, t. j. v porote nemá pôsobiť porotca, ktorý sa **podieľal na príprave** súťažných diel, alebo je so súťažiacimi v **blízkom príbuzenskom vzťahu.**

**Hodnotenie súťaže**

1. Hodnotenie prebieha udelením len jedného **1. miesta**, spravidla jedného **2. a 3. miesta** a maximálne **3 čestných uznaní** v oboch kategóriách čiernobiela a farebná fotografia daných vekových skupín. Kategórie Multimediálna prezentácia a Cykly a seriály sa hodnotia **bez rozlíšenia veku.** Porota má právo niektorú z cien neudeliť. V odôvodnených prípadoch môže porota udeliť **špeciálne ceny**.

2. Porota navrhne výstavnú kolekciu AMFO 2019.

3. Do vyššieho kola súťaže postupujú ocenené diela, diela, ktoré získali čestné uznanie a diela navrhnuté odbornou porotou, pričom maximálny počet fotografií na postup je 100.

4. Predseda poroty spracúva a odovzdáva KKS v Čadci výsledky súťaže vo forme hodnotiacej správy, ktorá obsahuje odbornú analýzu a zdôvodnenie rozhodnutia poroty.

**Kritériá hodnotenia**

**1. umelecko-tvorivé kritériá hodnotenia**

***- výber témy:*** konvenčnosť alebo objavnosť, tvorivosť, náhodnosť výberu témy alebo dlhodobejšia koncepčná práca,

***- zachytenie správneho okamihu:*** náhoda alebo príprava na tento moment, pozorovanie,

***- opodstatnenosť výberu formy zobrazenia:*** čiernobiela fotografia, farebná fotografia, formálne i obsahové odôvodnenie, adekvátnosť a vhodnosť uprednostnenia jednej z foriem,

***- kompozícia obrazu:*** práca so svetlom, línie, tvary, krivky, objekt v priestore, veľkosť záberu, dôležitosť jednotlivých prvkov pre celkovú atmosféru fotografie,

***- výber prostredia, lokality****:* napríklad príroda, architektúra, zachovanie predkamerovej skutočnosti, alebo jej pretváranie, zásahy pred záberom alebo po snímaní v postprodukcii, počítačová manipulácia, úprava, problém verifikácie, zachovanie prirodzeného vzhľadu fotografie, experimentálne techniky, ich odôvodnenie,

***- záznam videného v určitom čase na určitom mieste:*** záznam, konštatácia, umelecká a estetická hodnota alebo len informatívna funkcia, splnenia zámeru a cieľa autora,

***- adekvátnosť použitia výrazových prostriedkov*** pre zobrazenie myšlienky, významu a posolstva fotografie alebo série fotografií, zrozumiteľnosť pre diváka, invenčnosť, tvorivosť, jedinečnosť záberov,

**2. technické kritériá hodnotenia** (v závislosti od veku autora a žánru hodnoteného diela)

***- technická kvalita záberu***(ostrosť, v prípade neostrosti jej význam),

***- technická kvalita tlače*** (papier, zachovanie farebnosti, správnej tonality),

***- výber formátu*,** jeho opodstatnenosť pre význam záberu,

**3. odborné kritériá hodnotenia** (pri reportážnej a dokumentárnej fotografii)

***- zverejňovanie pravdivých a overených informácií:*** zachovanie autenticity, bez zásahu pri spracovaní,

***- odborný, informatívny prínos záberu***,

***- zrozumiteľnosť a význam záberu.***

**Ocenenia**

Vecné ceny a diplomy.

**Finančné zabezpečenie**

Finančné náklady spojené so súťažou si hradí každý účastník sám.

**Výsledky súťaže**

Vyhlásenie výsledkov sa uskutoční na **SLÁVNOSTNEJ VERNISÁŽI dňa 1. marca 2019 v Dome kultúry v Čadci.**

**Záverečné ustanovenia:**

**1.** V dôsledku nesplnenia akýchkoľvek podmienok uvedených v týchto propozíciách nemusia byť súťažiaci prijatí do súťaže, alebo môžu byť zo súťaže vyradení.

2. Neprevzaté ceny sa autorom nezasielajú. Je možné si ich vyzdvihnúť u organizátora do pol roka po podujatí. Nevyzdvihnuté vecné ceny organizátori môžu použiť v ďalšom ročníku súťaže.

3. Deti sú povinné prísť na súťaž v sprievode dospelej osoby (pedagóga, rodiča alebo inej dospelej osoby).

4. Súťažiaci prihlásením do súťaže vyhlasujú, že ich súťažné dielo má vysporiadané všetky práva viažuce sa k tomuto dielu, najmä autorské práva a nezasahuje do práv a právom chránených záujmov tretích osôb.

5. Súťažiaci prihlásením do súťaže udeľujú KKS v Čadci bezodplatný súhlas na použitie súťažných fotografií v zmysle § 19 a nasl. Zákona č. 185/2015 Z. z. Autorského zákona a to najmä na vyhotovenie rozmnoženiny diela, zaradenia diela do databázy a uvedenie diela na verejnosti v rámci realizácie aktivít, za účelom šírenia osvetovej činnosti KKS v Čadci.

Organizátor regionálnej súťaže si vyhradzuje právo publikovať pri propagácii podujatia jednotlivé súťažné fotografie bez nároku autora na honorár.

**Kontakt – bližšie informácie**

Mgr. Ľubica Ligocká

Ul. Moyzesova 50, 022 01 Čadca

041/433 12 50

e-mail: lubica.ligocka@vuczilina.sk

[www.kulturnekysuce.sk](http://www.kulturnekysuce.sk)